

Αρκαλοχώρι, 27/07/2023

Προς: ΜΜΕ

**ΔΕΛΤΙΟ ΤΥΠΟΥ**

**Δήλωση του Δημάρχου Μινώα Πεδιάδας Μανώλη Φραγκάκη μετά την ανακοίνωση των βάσεων εισαγωγής στην τριτοβάθμια εκπαίδευση**

«Με την ανακοίνωση των βάσεων και την οριστικοποίηση των σχολών που οι επιτυχόντες υποψήφιοι εισέρχονται, θέλω να επαναλάβω τα συγχαρητήρια μου στους μαθητές και τις μαθήτριες του Δήμου μας, που πετυχαίνουν την εισαγωγή τους στην Τριτοβάθμια Εκπαίδευση. Ένας νέος δρόμος ανοίγεται μπροστά τους.

Επίσης, θέλω να συγχαρώ τους γονείς και τους εκπαιδευτικούς που στάθηκαν ακούραστα δίπλα τους και που σήμερα, έχουν ένα ακόμα λόγο να καμαρώνουν τα παιδιά τους.

Παράλληλα θέλω να δηλώσω και την αμέριστη στήριξη μου σε όσα παιδιά δεν είχαν τα προσδοκόμενα αποτελέσματα. Η συμμετοχή στις πανελλαδικές εξετάσεις ήταν αναμφίβολα σημαντική, όμως σε καμία περίπτωση δεν θα καθορίσει την πορεία της ζωής τους. Να συνεχίσουν να προσπαθούν με επιμονή και υπομονή για να πετύχουν όσα θέλουν και ονειρεύονται στη ζωή τους».